CELEX: 32021R2191
Language: mt
Date: 2021-12-10 00:00:00
Title: Regolament ta’ Implimentazzjoni tal-Kummissjoni (UE) 2021/2191 tal-10 ta’ Diċembru 2021 li jawtorizza t-tqegħid fis-suq ta’ pjanti tal-Wolffia arrhiza u/jew tal-Wolffia globosa bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470 (Test b’rilevanza għaż-ŻEE)

13.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 445/1
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/2191
         tal-10 ta’ Diċembru 2021
         li jawtorizza t-tqegħid fis-suq ta’ pjanti tal-Wolffia arrhiza u/jew tal-Wolffia globosa bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b’mod partikolari l-Artikolu 15(4) tiegħu,
         Billi:
         
                     (1)
                  
                  
                     Ir-Regolament (UE) 2015/2283 jipprevedi li huwa biss l-ikel ġdid awtorizzat u inkluż fil-lista tal-Unjoni li jista’ jitqiegħed fis-suq fl-Unjoni. Ikel tradizzjonali minn pajjiż terz huwa ikel ġdid iddefinit fl-Artikolu 3(2)(c) tar-Regolament (UE) 2015/2283.
                  
               
                     (2)
                  
                  
                     Ir-Regolament ta’ Implimentazzjoni tal-Kummissjoni (UE) 2017/2468 (2) jistabbilixxi rekwiżiti amministrattivi u xjentifiċi dwar ikel tradizzjonali minn pajjiżi terzi.
                  
               
                     (3)
                  
                  
                     Ġie adottat ir-Regolament ta’ Implimentazzjoni tal-Kummissjoni (UE) 2017/2470 (3) li jistabbilixxi lista tal-Unjoni ta’ ikel ġdid awtorizzat skont l-Artikolu 8 tar-Regolament (UE) 2015/2283.
                  
               
                     (4)
                  
                  
                     Fis-7 ta’ Settembru 2020, il-kumpanija GreenOnyx Ltd. (“l-applikant”) ressqet notifika lill-Kummissjoni dwar l-intenzjoni tagħha li tqiegħed fis-suq tal-Unjoni pjanti friski tal-Wolffia arrhiza u tal-Wolffia globosa bħala ikel tradizzjonali minn pajjiż terz f’konformità mal-Artikolu 14 tar-Regolament (UE) 2015/2283. L-applikant talab biex il-pjanti friski tal-Wolffia arrhiza u tal-Wolffia globosa jintużaw bħala tali mill-popolazzjoni inġenerali.
                  
               
                     (5)
                  
                  
                     Skont l-Artikolu 7(2) tar-Regolament ta’ Implimentazzjoni (UE) 2017/2468, il-Kummissjoni talbet informazzjoni addizzjonali mill-applikant fir-rigward tar-rekwiżiti għall-validità tan-notifika. L-informazzjoni mitluba ġiet sottomessa fis-16 ta’ Ottubru 2020.
                  
               
                     (6)
                  
                  
                     Id-data ppreżentata mill-applikant turi li pjanti friski tal-Wolffia arrhiza u/jew tal-Wolffia globosa bħala tali għandhom storja ta’ użu sikur bħala ikel fix-Xlokk tal-Asja, b’mod partikolari fil-Laos, fil-Myanmar u fit-Tajlandja.
                  
               
                     (7)
                  
                  
                     Skont l-Artikolu 15(1) tar-Regolament (UE) 2015/2283, fl-20 ta’ Jannar 2021, il-Kummissjoni bagħtet in-notifika valida lill-Istati Membri u lill-Awtorità Ewropea dwar is-Sigurtà fl-Ikel (“l-Awtorità”).
                  
               
                     (8)
                  
                  
                     L-ebda oġġezzjoni debitament motivata b’rabta mas-sikurezza għat-tqegħid fis-suq fl-Unjoni ta’ pjanti friski tal-Wolffia arrhiza u/jew tal-Wolffia globosa ma tressqet lill-Kummissjoni mill-Istati Membri jew mill-Awtorità fil-perjodu ta’ erba’ xhur stabbilit fl-Artikolu 15(2) tar-Regolament (UE) 2015/2283.
                  
               
                     (9)
                  
                  
                     Fit-30 ta’ Ġunju 2021, l-Awtorità ppubblikat ir-Rapport Tekniku dwar in-notifika ta’ pjanti friski tal-Wolffia arrhizau tal-Wolffia globosa bħala ikel tradizzjonali minn pajjiż terz skont l-Artikolu 14 tar-Regolament (UE) 2015/2283 (4). L-Awtorità kkonkludiet li d-data disponibbli dwar il-kompożizzjoni u l-istorja tal-użu tal-pjanti friski tal-Wolffia arrhiza u tal-Wolffia globosa u d-data pprovduta dwar l-ikel tradizzjonali kkultivat fil-kundizzjonijiet tal-biedja vertikali kif deskritt fin-notifika ma jqajmu l-ebda tħassib dwar is-sikurezza.
                  
               
                     (10)
                  
                  
                     F’dak ir-rapport, l-Awtorità nnutat li s-sikurezza tal-pjanti friski tal-Wolffia arrhiza u tal-Wolffia globosa hija influwenzata ħafna mill-kundizzjonijiet ambjentali tal-ilmijiet fejn jitkabbru dawn il-pjanti. Għalhekk, il-preżenza ta’ metalli tqal u ta’ mikroċistini f’dawn il-pjanti friski ma tistax tiġi eskluża. Barra minn hekk, ċerti livelli ta’ xi mikroelementi li jinsabu fihom, bħar-ram, il-molibdenu, iż-żingu, il-boron u l-manganiż, li jistgħu jkunu kkawżati mill-użu ta’ fertilizzanti fil-kultivazzjoni ta’ pjanti friski tal-Wolffia arrhiza u tal-Wolffia globosa, jistgħu jkunu ta’ tħassib għas-sikurezza tas-saħħa tal-bniedem. Għalhekk jixraq li jiġu stabbiliti livelli massimi ta’ metalli tqal, mikroċistini, ram, molibdenu, żingu, boron u manganiż fl-ispeċifikazzjonijiet ta’ dan l-ikel tradizzjonali fil-lista tal-Unjoni ta’ ikel ġdid awtorizzat.
                  
               
                     (11)
                  
                  
                     Għalhekk jenħtieġ li l-Kummissjoni tawtorizza t-tqegħid fis-suq fl-Unjoni ta’ pjanti friski tal-Wolffia arrhiza u/jew tal-Wolffia globosa bħala tali u li taġġorna l-lista tal-Unjoni ta’ ikel ġdid awtorizzat skont dan.
                  
               
                     (12)
                  
                  
                     Għalhekk, jenħtieġ li r-Regolament ta’ Implimentazzjoni (UE) 2017/2470 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            
               1.   Il-pjanti friski tal-Wolffia arrhiza u/jew tal-Wolffia globosa, kif speċifikat fl-Anness ta’ dan ir-Regolament, għandhom jiġu inklużi bħala ikel tradizzjonali minn pajjiż terz fil-lista tal-Unjoni ta’ ikel ġdid awtorizzat stabbilita fir-Regolament ta’ Implimentazzjoni (UE) 2017/2470.
            
            
               2.   L-entrata fil-lista tal-Unjoni msemmija fil-paragrafu 1 għandha tinkludi l-kundizzjonijiet tal-użu u l-ispeċifikazzjonijiet stabbiliti fl-Anness ta’ dan ir-Regolament.
            
         
         
            Artikolu 2
            L-Anness tar-Regolament ta’ Implimentazzjoni (UE) 2017/2470 huwa emendat f’konformità mal-Anness ta’ dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-10 ta’ Diċembru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 327, 11.12.2015, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2017/2468 tal-20 ta’ Diċembru 2017 li jistabbilixxi rekwiżiti amministrattivi u xjentifiċi li jikkonċernaw ikel tradizzjonali minn pajjiżi terzi skont ir-Regolament (UE) 2015/2283 tal-Parlament Ewropew u l-Kunsill dwar ikel ġdid (ĠU L 351, 30.12.2017, p. 55).
         
            (3)  Ir-Regolament ta’ Implimentazzjoni tal-Kummissjoni (UE) 2017/2470 tal-20 ta’ Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).
         
            (4)  EFSA Supporting Publications, https://doi.org/10.2903/sp.efsa.2021.EN-6658
      
      
         
            ANNESS
            L-Anness tar-Regolament ta’ Implimentazzjoni (UE) 2017/2470 huwa emendat kif ġej:
            
                        (1)
                     
                     
                        L-entrata li ġejja tiddaħħal fit-Tabella 1 (Ikel ġdid awtorizzat):
                        
                                    “Ikel ġdid awtorizzat
                                 
                                 
                                    Kundizzjonijiet li fihom jista’ jintuża l-ikel ġdid
                                 
                                 
                                    Rekwiżiti tat-tikkettar speċifiċi oħrajn
                                 
                                 
                                    Rekwiżiti oħrajn
                                 
                              
                                    Pjanti friski tal-Wolffia arrhiza u/jew tal-Wolffia globosa (Ikel tradizzjonali minn pajjiż terz)
                                 
                                 
                                    Kategorija tal-ikel speċifikat
                                 
                                 
                                    Livelli massimi
                                 
                                 
                                    Id-denominazzjoni tal-ikel ġdid fuq it-tikkettar tal-oġġetti tal-ikel li fihom minn dan l-ikel għandha tkun “Wolffia arrhiza u Wolffia globosa” jew “Wolffia arrhiza” jew “Wolffia globosa” skont il-pjanta użata.”
                                 
                                 
                                     
                                 
                              
                                    Pjanti friski tal-Wolffia arrhiza u/jew tal-Wolffia globosa bħala tali
                                 
                                 
                                     
                                 
                              
                  
                        (2)
                     
                     
                        L-entrata li ġejja tiddaħħal fit-Tabella 2 (Speċifikazzjonijiet):
                        
                                    “Ikel Ġdid Awtorizzat
                                 
                                 
                                    Speċifikazzjonijiet
                                 
                              
                                    Pjanti friski tal-Wolffia arrhiza u/jew tal-Wolffia globosa (Ikel tradizzjonali minn pajjiż terz)
                                 
                                 
                                    
                                       Deskrizzjoni/Definizzjoni:
                                    
                                    L-ikel tradizzjonali jikkonsisti minn pjanti friski tal-Wolffia arrhiza (L.) Horkel ex Wimm. u/jew tal-Wolffia globosa (Roxb.) Hartog u Plas (familja: Araceae).
                                    
                                       Kriterji mikrobijoloġiċi:
                                    
                                    Total tal-għadd tal-kolonji: < 103 CFU/g
                                    Total tal-għadd ta’ ħmira u moffa: < 100 UJK/g
                                    Total tal-Enterobacteriaceae: < 100 UJK/g
                                    
                                       Escherichia coli: < 100 UJK/g
                                    
                                       Salmonella: Assenti f’25 g
                                    
                                       Listeria monocytogenes: Assenti f’25 g
                                    
                                       Staphylococcus aureus: Assenti f’10 g
                                    
                                       Metalli tqal:
                                    
                                    Ċomb: < 0,3 mg/kg
                                    Arseniku (inorganiku): < 0,10 mg/kg
                                    Kadmju: < 0,2 mg/kg
                                    Kromju: < 1 mg/kg
                                    Merkurju: < 0,10 mg/kg
                                    
                                       Mikroelementi:
                                    
                                    Ram: < 0,8 mg/kg
                                    Molibdenu < 0,3 mg/kg
                                    Żingu: < 5 mg/kg
                                    Boron: < 5 mg/kg
                                    Manganiż: < 6 mg/kg
                                    
                                       Ċjanotossini:
                                    
                                    Mikroċistini: 0,006 μg/g
                                    
                                       Pestiċidi:
                                    
                                    Il-livelli tal-pestiċidi f’konformità man-numru tal-Kodiċi 0254000 (“Is-sottogrupp (d) krexxuni” fil-grupp tal-Ħxejjex tal-weraq, ħxejjex aromatiċi u fjuri li jittieklu) stabbiliti fir-Regolament (KE) Nru 396/2005 (1).
                                 
                              
                                    
                                                (*)
                                             
                                             
                                                UJK: Unitajiet li Jiffurmaw il-Kolonji.
                                             
                                          
                              
                  
               (1)  Ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (ĠU L 70, 16.3.2005, p. 1).”